**Vyjadrenie k medializovaným informáciám o Termálnom kúpalisku Podhájska**

**Ubezpečujeme verejnosť, že regionálne úrady verejného zdravotníctva (RÚVZ) pravidelne vykonávajú na kúpaliskách štátny zdravotný dozor a pri kontrolách sa striktne riadia platnou legislatívou, ktorá stanovuje parametre kvality vody vhodnej na kúpanie. Ubezpečujeme tiež, že RÚVZ povoľujú prevádzku iba tých kúpalísk, ktoré tieto parametre kvality vody spĺňajú.** Legislatíva okremrozsahu a frekvencie vyšetrenia kvality vody, limitných hodnôt ukazovateľov kvality vody stanovuje i požiadavky na vybavenie a  prevádzku prírodných kúpalísk, biokúpalísk a krytých a nekrytých umelých kúpalísk, ktoré je povinný prevádzkovateľ zabezpečiť.

**V súvislosti s medializovanou témou rádioaktívnych prvkov v termálnych vodách si dovoľujeme konštatovať**, že ich prítomnosť v termálnych vodách je prirodzená a závisí od geologického podložia, z ktorého sa termálna voda získava. Zároveň si dovoľujeme uviesť, že v spojitosti s geotermálnou vodou sa informovalo o rádiologických ukazovateľoch, ktoré sú definované pre pitnú vodu, prírodnú minerálnu vodu alebo pramenitú vodu určenú na ľudskú spotrebu (ingescia). Tieto rádiologické ukazovatele nie sú definované pre podzemnú geotermálnu vodu a je potrebné to pri interpretácii týchto ukazovateľov zohľadniť, aby nedošlo k nesprávnej interpretácii výsledkov stanovenia.

Chceli by sme upokojiť verejnosť a uviesť, že ani v prípade pobytu ľudí v termálnom kúpalisku a náhodného požitia termálnej vody z kúpaliska z uvedeného vrtu sa nepredpokladá ohrozenie ich zdravia.

Päť bazénov napĺňaných termálnou vodou na termálnom kúpalisku Podhájska nie je v tomto roku v prevádzke. Návštevníci neprichádzajú do kontaktu s vodou z termálneho vrtu. V prevádzke je len 7 bazénov, ktoré sú plnené vodou z iných vodných zdrojov. Ide o relaxačný bazén, bazén s vlnobitím, detský antikorový bazén, zážitkový bazén, detský bazén pri toboganoch, tobogany a krytý bazén. Kvalita vody na kúpanie v týchto bazénoch je v rámci platnej legislatívy vyhovujúca. Miestne príslušný regionálny úrad verejného zdravotníctva pravidelne vykonáva na kúpalisku štátny zdravotný dozor.